## Pravilnik kojim se uređuje postupak, troškovi i rokovi likvidacije investicijskih fondova

### NN 103/2007 (11.10.2007.), Pravilnik kojim se uređuje postupak, troškovi i rokovi likvidacije investicijskih fondova

# HRVATSKA AGENCIJA ZA NADZOR FINANCIJSKIH USLUGA

**3014**

Na temelju odredbe članka 185. Zakona o investicijskim fondovima (»Narodne
novine« br. 150/05), Hrvatska agencija za nadzor financijskih usluga je na
sjednici održanoj 27. rujna 2007. godine donijela

## PRAVILNIK

### KOJIM SE UREĐUJE POSTUPAK, TROŠKOVI I ROKOVI LIKVIDACIJE INVESTICIJSKIH FONDOVA

OPĆE ODREDBE

Članak 1.

Ovim Pravilnikom uređuje se postupak, troškovi i rokovi likvidacije
investicijskih fondova.

LIKVIDACIJA ZATVORENOGA INVESTICIJSKOG FONDA

Članak 2.

(1) Na postupak, troškove i rokove likvidacije zatvorenoga investicijskog fonda
primjenjuju se odredbe Zakona o trgovačkim društvima.
(2) Likvidatorom zatvorenoga investicijskog fonda može biti imenovana samo osoba
koja ispunjava uvjete za člana uprave društva za upravljanje.
(3) Likvidator zatvorenoga investicijskog fonda je dužan bez odgode izvijestiti
Hrvatsku agenciju za nadzor financijskih usluga (u daljnjem tekstu: Agencija) o
donošenju odluke o likvidaciji, odnosno o imenovanju likvidatorom fonda, a
najkasnije u roku od sedam dana i sve dioničare zatvorenoga investicijskog
fonda.
(4) O svim aktivnostima koje su vezane za postupak likvidacije zatvorenoga
investicijskog fonda likvidator je dužan izvještavati Agenciju jednom tjedno ili
češće ukoliko to zatraži Agencija.
(5) Likvidator zatvorenoga investicijskog fonda je dužan dostaviti Agenciji
početna likvidacijska financijska izvješća, izvješće o stanju fonda, prijedlog o
podjeli imovine fonda, te zaključna likvidacijska financijska izvješća i
izvješće o provedenoj likvidaciji.
(6) Nakon završetka postupka likvidacije zatvorenoga investicijskog fonda u
registar fondova Republike Hrvatske upisuje se završetak postupka likvidacije
zatvorenoga investicijskog fonda.

OSOBE KOJE PROVODE LIKVIDACIJU OTVORENOGA INVESTICIJSKOG FONDA

Članak 3.

Likvidaciju otvorenoga investicijskog fonda provode osobe navedene u članku 181.
stavka 2. i 3. Zakona o investicijskim fondovima.

IMENOVANJE LIKVIDATORA OTVORENOGA INVESTICIJSKOG FONDA OD STRANE HRVATSKE
AGENCIJE ZA NADZOR FINANCIJSKIH USLUGA

Članak 4.

(1) U slučaju kada Agencija imenuje likvidatora otvorenoga investicijskog fonda,
imenovat će ga bez odgode, vodeći računa o pravima i interesima imatelja udjela
u fondu.
(2) Za likvidatora otvorenoga investicijskog fonda može biti imenovana osoba
koja udovoljava uvjetima za članove uprave društva za upravljanje propisane
Pravilnikom o uvjetima za obavljanje poslova članova uprave društva za
upravljanje investicijskim fondovima (»Narodne novine« br. 29/06).

Članak 5.

(1) Likvidator otvorenoga investicijskog fonda je dužan u roku od sedam dana od
donošenja odluke o likvidaciji, odnosno od dana imenovanja likvidatorom fonda o
tome izvijestiti Agenciju i sve ulagatelje u fondu.
(2) Nakon donošenja odluke o likvidaciji u nazivu otvorenoga investicijskog
fonda mora se navesti naznaka »u likvidaciji«.

POSTUPAK LIKVIDACIJE OTVORENOGA INVESTICIJSKOG FONDA

Članak 6.

(1) Nakon donošenja odluke o likvidaciji otvorenoga investicijskog fonda
zabranjuje se svaka daljnja prodaja ili otkup udjela u otvorenom investicijskom
fondu, osim u slučaju zahtjeva zaprim­ljenih nakon utvrđivanja zadnje cijene, a
prije donošenja odluke o likvidaciji, pri čemu se transakcije s imovinom fonda
mogu obavljati isključivo za potrebe likvidacije fonda.
(2) U postupku provedbe likvidacije otvorenoga investicijskog fonda okončavaju
se poslovi u tijeku, sva imovina fonda se prodaje, a obveze fonda dospjele do
dana donošenja odluke o likvidaciji se podmiruju.
(3) Preostala neto vrijednost imovine otvorenoga investicijskog fonda se
raspodjeljuje imateljima udjela u fondu, razmjerno njihovom udjelu u fondu.
Preostala neto vrijednost imovine otvorenoga investicijskog fonda imateljima
udjela u fondu se isplaćuje najkasnije u roku od 15 dana od dana donošenja
odluke o podjeli preostale neto vrijednosti imovine fonda.
(4) Prilikom isplate preostale neto vrijednosti imovine otvorenoga
investicijskog fonda imateljima udjela u fondu moraju biti dostupna financijska
izvješća o provedenom postupku likvidacije.

Članak 7.

(1) Nakon što se preostala neto vrijednost imovine otvorenoga investicijskog
fonda podjeli imateljima udjela u fondu likvidator je dužan dostaviti Agenciji
zaključna likvidacijska izvješća i izvješće o provedenoj likvidaciji.
(2) Nakon završetka postupka likvidacije u registar fondova Republike Hrvatske
upisuje se završetak postupka likvidacije otvorenoga investicijskog fonda, a
likvidator je dužan sve poslovne knjige likvidiranog fonda položiti kod
Agencije.
(3) Na izradu početnih i završnih financijskih izvješća odgovarajuće se
primjenjuju propisi o izradi godišnjih financijskih izvješća.

ROKOVI ZA PROVEDBU LIKVIDACIJE OTVORENOGA INVESTICIJSKOG FONDA

Članak 8.

(1) Rok za provedbu likvidacije otvorenoga investicijskog fonda je šest mjeseci
od dana donošenja odluke o likvidaciji.
(2) Likvidator otvorenoga investicijskog fonda je dužan odmah po stupanju na
dužnost, a najkasnije u roku od 15 dana od početka postupka likvidacije izraditi
i dostaviti Agenciji početna likvidacijska financijska izvješća i izvješće o
stanju fonda, kao i plan likvidacijskog postupka.
(3) Ukoliko likvidator otvorenoga investicijskog fonda ocijeni da je produljenje
roka iz stavka 1. ovoga članka u interesu vjerovnika i imatelja udjela u fondu,
likvidator je dužan uz izvještaje iz stavka 2. ovoga članka i uz plan
likvidacijskog postupka dostaviti Agenciji i obrazloženje produljenja roka
likvidacijskog postupka.
(4) Izvještaj o provođenju plana likvidacijskog postupka likvidator podnosi
Agenciji jednom tjedno ili češće ukoliko to zatraži Agencija.

TROŠKOVI LIKVIDACIJE OTVORENOGA INVESTICIJSKOG FONDA

Članak 9.

(1) Od dana donošenja odluke o likvidaciji otvorenom investicijskom fondu se ne
mogu naplaćivati nikakve naknade osim naknada depozitnoj banci, troškova vezanih
uz postupak likvidacije i njene revizije, te troškova sačinjavanja i podnošenja
polugodišnjih ili revidiranih godišnjih izvješća ulagateljima u fondu, nastalih
tijekom trajanja postupka likvidacije fonda.
(2) Likvidator otvorenoga investicijskog fonda ima pravo na primjerenu naknadu
troškova i na nagradu za rad, koju odlukom određuje Agencija. Naknada troškova i
nagrada za rad likvidatoru otvorenoga investicijskog fonda se isplaćuje iz
imovine fonda, prije nego se imovina fonda podijeli imateljima udjela u fondu.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-04/37
Urbroj: 326-01-07-1
Zagreb, 27. rujna 2007.

Predsjednik Uprave
**Ante Samodol**, v. r.

Pravilnik, NN 103/2007-3014
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)